
Uznesenie Okresný súd v Prievidzi na verejnom zasadnutí dňa 17. júna 2024 konaní pred samosudcom JUDr. Pavlom Bielikom vo veci návrhu na uloženie ochranného psychiatrického liečenia ústavnou formou rozhodol: Podľa § 73 ods. 1 Trestného zákona súd u k l a d á A. B., nar. XX.X.XXXX v C., trvale bytom D. E. E. F. XXX, t. č. v Psychiatrickej nemocnici Prof. Matulaya v Kremnici ochranné psychiatrické liečenie ústavnou formou. odôvodnenie: Prokurátor Okresnej prokuratúry v Prievidzi podal dňa 15.03.2024 návrh, aby A. B. bolo uložené ochranné psychiatrické liečenie ústavnou formou z dôvodov uvedených v § 73 ods. 1 Trestného zákona. V návrhu okrem iného uviedol, že obvinený A. B. bol trestne stíhaný za prečin nebezpečného vyhrážania podľa § 360 ods. 1, ods. 2 písm. b) Trestného zákona v spojení s § 139 ods. 1 písm. c) Trestného zákona. Trestné stíhanie voči menovanému bolo uznesením okresného prokurátora v Prievidzi č. 1Pv 558/23/3307 zo dňa 05.03.2024 zastavené, pretože obvinený A. B. nebol v čase skutku pre nepríčetnosť trestne zodpovedný. V zmysle záverov znalca z odboru zdravotníctvo, odvetvie psychiatria G. B. bol tento v čase skutku nepríčetný, trpel duševnou poruchou - hebefrénnou schizofréniou. V čase skutku nemohol rozpoznať protiprávnosť svojho konania, nemohol ovládať svoje konanie, v čase skutku bol závislý od metamfetamínov, v súčasnosti nechápe zmysel trestného konania. Znalec ďalej v záveroch znaleckého posudku konštatoval, že z psychiatrického hľadiska je pobyt obvineného A. B. na slobode nebezpečný pre spoločnosť a psychiatrická liečba a užívania psychofarmák môže redukovať nebezpečenstvo pobytu obvineného na slobode, preto znalec navrhol menovanému uložiť ochranné psychiatrické liečenie ústavnou formou. Súd na verejnom zasadnutí, ktoré vykonal podľa § 293 ods. 5 Trestného poriadku v neprítomnosti A. B., ktorý predvolanie prevzal dňa 20.05.2024, ale sa nedostavil na pojednávanie; oboznámil podľa § 269 Trestného poriadku návrh na čísle listu 109 - 110, znalecký posudok na čísle listu 68 - 86, uznesenia na čísle listu 10 - 11, 105 - 107. Podľa § 73 ods. 1 Trestného zákona súd uloží ochranné liečenie v prípadoch uvedených v § 39 ods. 2 písm. c) a § 40 ods. 1 písm. c) alebo, ak páchateľ činu inak trestného nie je pre nepríčetnosť trestne zodpovedný a jeho pobyt na slobode je nebezpečný. Po vykonanom dokazovaní na verejnom zasadnutí dospel súd k záveru, že návrh prokurátora Okresnej prokuratúry v Prievidzi na uloženie ochranného ústavného psychiatrického liečenia A. B. je dôvodný. Dokazovaním a to najmä oboznámením znaleckého posudku MUDr. Segedu (číslo listu 68 - 86) je preukázané, že menovaný nebol čase spáchania prečinu nebezpečného vyhrážania podľa § 360 ods. 1, ods. 2 písm. b) Trestného zákona v spojení s § 139 ods. 1 písm. c) Trestného zákona pre nepríčetnosť trestne zodpovedný a taktiež, že jeho pobyt na slobode môže byť nebezpečný pre spoločnosť. Z týchto dôvodov súd uložil A. B. podľa § 73 ods. 1 Trestného zákona ochranné psychiatrické liečenie ústavnou formou.
Poučenie: Proti tomuto uzneseniu je možné podať sťažnosť v lehote troch pracovných dní odo dňa jeho oznámenia cestou tunajšieho súdu ku Krajskému súdu v Trenčíne.

